ቀውሱን ሊያስወግድ ይችላል የሚል ተዓምራዊ መፍትኄ የአውሮፓ ኅብረት ፖሊሲ አውጭዎች የላቸውም፡፡ ምንም እንኳ 160 ሺህ ተቀባይነት ያገኙ ጥገኝነት ጠያቂዎችን በአባል ሃገሮች ውስጥ ለማስፈር ቃል ተገብቶ የነበረ ቢሆንም እስከ ታኅሣስ 2/2008 ዓ.ም (በኢት.አቆ.) በነበረው ጊዜ የሠፈሩት 159 ብቻ ነበሩ፡፡ ታኅሣስ 1/20228 (በኢት.አቆ.) ካናዳ የመጀመሪያዎቹን 25 ሺህ የሦሪያ ስደተኞችን ያሣፈሩ አይሮፕላኖችን በፀጋ አስተናግዳለች፡፡ ዩናይትድ ስቴትስ ውስጥ ግን ፕሬዚዳንት ባራክ ኦባማ ያቀረቡትን አሥር ሺህ የሦሪያ ስደተኞችን የመቀበልን ሃሣብ የሃገሪቱ እንደራሴዎች እንደገና ሊመክሩበትና ሊከራከሩበት ተነጋግረዋል፡፡ ተጋግሎ እየተካሄደ ባለው የዩናይትድ ስቴትስ ፕሬዚዳንታዊ ምርጫ ዘመቻ ውስጥ የኢሚግሬሽን ጉዳይ ፅንፍና ፅንፍ የሚያስይዝ ጉዳይ ሆኗል፡፡ በሪፐብሊካን ፓርቲው ዕጩዎች ዘመቻ እየመሩ ያሉት ዶናልድ ትራምፕ ማንኛውም ሙስሊም ወደ አሜሪካ እንዳይገባ እንዲታገድ እና ከተመረጡም በኦባማ መርኃግብር የገቡ ሦሪያዊያንን ሁሉ መልሰው እንደሚያስወጡ ዝተዋል፡፡ በኢሚግሬሽን ፖሊሲ ላይ የኦባማ አስተዳደር የጎላ እንቅስቃሴ ቢያደርግም ለቀድሞ አፍጋናዊያንና ኢራቃዊያን የጦር ሜዳ አስተርጓሚዎች ቪዛ እንዲሰጥ እየተደረገ ያለው ጥረት እንኳ በሚያሣዝን ሁኔታ ሙሉ በሙሉ ሳይሳካ ቀርቷል፡፡
